b'\n_START_ARTICLE_\nNHL\n_START_SECTION_\nSlovenski igralci\n_START_PARAGRAPH_\nEdina slovenska hokejista, ki sta zaigrala na prvenstvenih tekmah lega NHL sta An\xc5\xbee Kopitar, ki je debitiral leta 2006 v dresu Los Angeles Kingsov, in Jan Mur\xc5\xa1ak, ki je debitiral leta 2010 v dresu Detroit Red Wingsov. Kar nekaj pa jih je igralo na pripravljalnih oziroma prijateljskih tekmah: Tone Gale, Albin Felc, Ivo Jan starej\xc5\xa1i, Viktor Ti\xc5\xa1lar, Rudi Hiti, Toma\xc5\xbe Razingar in Edo Terglav. Na naboru lige NHL so bili do sedaj izbrani Edo Terglav, Jure Penko, Marcel Rodman, An\xc5\xbee Kopitar, Jan Mur\xc5\xa1ak in Jan Drozg. Ob tem pa je v ligi NHL igralo \xc5\xa1e ve\xc4\x8dje \xc5\xa1tevilo igralcev slovenskega rodu, vratar Frank Brimsek, Stan Smrke, John Smrke, Matt Stajan, Ed Kastelic, Greg Ku\xc5\xbenik, John Jakopin, Steve Bozek, John Gruden, Les Kuntar, Wade Belak, Randy Velischek, Dean Malkoc, Bill Hajt, Chris Hajt in drugi.\n_START_SECTION_\nPriljubljenost\n_START_PARAGRAPH_\nNHL se \xc5\xa1teje med 4 velike profesionalne \xc5\xa1portne lige v Severni Ameriki, poleg baseballske lige Major League Baseball, lige ameri\xc5\xa1kega nogometa National Football League in ko\xc5\xa1arkarske lige National Basketball Association. Izmed \xc5\xa1tirih lig ima hokej na ledu najmanj\xc5\xa1o skupno bazo navija\xc4\x8dev, najni\xc5\xbeje prihodke od televizijskih prenosov in najmanj sponzorjev. Liga je sicer zelo priljubljena v Kanadi, kjer je hokej na ledu izmed \xc5\xa1portov tudi najbolj priljubljen. \xc4\x8ceprav NHL nima ene najve\xc4\x8djih baz navija\xc4\x8dev, pa je zato njena baza najpremo\xc5\xbenej\xc5\xa1a od \xc5\xa1tirih. \xc5\xa0tudije dru\xc5\xbebe Sports Marketing Group, ki so potekale od 1998 do 2004, ka\xc5\xbeejo, da je navija\xc5\xa1ka baza lige NHL \xc5\xa1e celo dosti premo\xc5\xbenej\xc5\xa1a od tiste, ki jo dr\xc5\xbei tekmovanje v golfu PGA Tour._NEWLINE_NHL je ugotovila, da ve\xc4\x8d kot polovica njene navija\xc5\xa1ke baze izvira iz zunanjih tr\xc5\xbei\xc5\xa1\xc4\x8d. Od leta 2008 si tako NHL pod vodstvom Johna Collinsa, ki zaseda funkcijo "chief operating officer", prizadeva za napredek in \xc5\xa1iritev na podlagi digitalne tehnologije, s \xc4\x8dimer bi hokejske derbije lahko uspe\xc5\xa1neje pribli\xc5\xbeala tujim tr\xc5\xbei\xc5\xa1\xc4\x8dem. Posledi\xc4\x8dno je liga leta 2009 dosegla rekordno \xc5\xa1tevilo sponzorjev in televizijskih gledalcev.'